**отчет ЗА ДЕЙНОСТта НА НАРОДНО ЧИТАЛИЩЕ**

**„Пенчо Славейков 1983“ – град Бургас за 2023 година**

Читалище "Пенчо Славейков 1983" работи за удовлетворяване потребностите на гражданите, свързани с развитие и обогатяване на културния живот, социалната, образователна и творческа дейност в населеното място. Представлява устойчива, гъвкава, демократична институция с добро име сред местната общност. Разполага с богати информационни ресурси, опит в организиране на културни, образователни и информационни прояви; опит в работа с различни възрастови, социални и етнически групи, надежден партньор. Намира се на територията на жилищен комплекс „Славейков“ - град Бургас, чието население по последни данни е около 40 000 души.

НЧ „Пенчо Славейков 1983” е жив, активен център, който съчетава традицията с новите идеи; център за знания, художествено творчество, информация и култура. Разпознаваемо е като зона за личностно усъвършенстване, за създаване и разпространяване на духовни ценности, за развиване на творческите способности, за изграждане на художествен вкус, за удовлетворяване на културни и образователни потребности.

ОСНОВНИ ЦЕЛИ:

1. Развитие и обогатяване на културния живот, социалната и образователната дейност в населеното място. Разширяване съдържателния и социалния обхват на читалищната дейност, за привличане на по-широк кръг хора от общността.
2. Разширяване на знанията на гражданите и приобщаването им към ценностите и постиженията на науката, изкуството и културата.

3. Възпитаване и утвърждаване на националното самосъзнание.

4. Осигуряване на достъп до информация, на по-добра и съвременна образователна, културна, социална и информационна среда.

5. Популяризиране и опазване на културно-историческото наследство и националните традиции.

6. Създаване на възможности за личностна изява

7. Поддържане на активно партньорство с общинската администрация, неправителствени организации, учебни заведения, други културни институти и бизнеса

Читалището реализира тези цели със следните свои

ДЕЙНОСТИ:

Основните дейности на НЧ " Пенчо Славейков 1983" се развиват в няколко основни области – библиотечно-информационна, художествено творческа, образователна, културно просветна.

*Библиотечно-информационната дейност*

е основна част от дейността на читалището. Ново регистрирани в библиотеката за 2023 г. са 1293 потребители – деца, работници, специалисти и пенсионери. Набавени са 652 тома за 7590,85 лв. Освен това при спечелен проект към МК по Програма «Българските библиотеки – съвременни центрове за четене и информираност» се спечели финансиране в размер на 2907,25 лв., които обаче, бяха преведени по сметката на читалището в самия край на годината и съответно се разходваха в началото на 2024 г. Фондът на библиотеката до 31.12.2023 г. наброява 34477 библиотечни единици.

Библиотечната работа е силно специализирана, изисква богата обща култура и познаване на специализиран софтуер, както и добри познания на интернет и основни компютърни програми. Именно заради това е необходимо библиотечните специалисти да са с подходящото образование, добра обща култура и компютърни умения. В библиотеката работят двама библиотекари с висше образование, които извършват професионален подбор на литература, правилен подбор при прочистване на фондовете, активни са в работа по програми, компетентно обслужват читатели. От 2006 г. в библиотеката при НЧ «Пенчо Славейков 1983» библиотечните процеси са автоматизирани в три модула - обработка на книги, обслужване на читатели и каталози. Библиотечната дейност се осъществява чрез: ежедневно проучване на читателските търсения и обзор на книжния пазар; комплектуване на ново постъпилата литература в зависимост от читателските търсения и от профила на библиотеката; обработка и класиране; текущо поддържане на фонда: организиране, прочистване, съхраняване и предоставяне за ползване; обслужване на читателите; масова работа в библиотеката.

Както всяка година, така и през изминалата 2023 г. се извърши работа по подготовка на проект към Министерство на културата за попълване на библиотечните фондове с нова литература. Това е възможност, от която библиотеката при НЧ „Пенчо Славейков 1983“ винаги се възползва и предложенията ни биват финансирани при всяко кандидатстване, което само по себе си е добра оценка за нашата работа. Това е сложен и дълъг процес, който включва щателен обзор на книжния пазар в страната, подбор на заглавия, подходящи и нужни за нашата библиотека, връзка с множество доставчици, за определяне на най-подходящите. Определяне на нужните заглавия по процент заглавия от издателство и националност на съответната литература – все изисквания по Програмата, с които трябва да съобразим нашия подбор. Следва изготвяне на списъци с всички необходими компоненти и предаване на проектното предложение, което за наша радост бе одобрено за 2907,25 лв., макар и с намаление на исканата от нас стойност на проекта – 4845,41 лв. Това съответно води до още работа при редуцирането на списъците, които отново трябва да се съобразят с правилата на Програмата. Извън това нашата ежедневна работа не може да бъде изоставена – работа с читатели, комплектуване на литература, обработка и класиране, прочистване на фонда, което е една много отговорна и специализирана дейност, нужна също толкова, колкото и постъпването на нова литература, но изискваща повече време и работа с документи и каталози.

Имаме добри контакти с училищата и детските градини в комплекс „Славейков“ и се радваме да посрещаме техните възпитаници в библиотеката, за да отбелязваме заедно бележити дати, да говорим за традиции, автори и книги. Подготвят се презентации, забавни игри в библиотеката, дискусии, представяния на книги, празници.

Популяризирането на четенето сред най-малките разпознаваме като наша мисия. „Книгата е като птица“ е наименованието, което обединява дълга поредица от срещи с деца в начална училищна възраст в библиотеката. Чрез игри, презентации и забавни занимания им показваме ползите и удоволствието от четенето, запознаваме ги с книгата, творчеството на различни писатели, говорим за събития и личности, обичаи. През изминалата година наши гости бяха деца от: пет паралелки от първи клас, четири паралелки от третите класове и две паралелки от втори клас от НБУ „Михаил Лъкатник“, един четвърти клас от ОУ „Антон Страшимиров“, както и лятната занималня „Smart school“ и занималнята към Начално базово училище. В края на учебната година от наша страна се правят обходи в четирите училища в комплекс „Славейков“, така че всеки първокласник, заедно със списъка за лятното четене, да получи флаер с информация за читалищната библиотека и другите читалищни дейности.

През цялата година се изготвят витрини в библиотеката и публикации в интернет пространството във връзка със събития, годишнини, празници. В седмата си поредна година вестник „Славейково слово“, чийто главен редактор е поетът Борис Бухчев, имаше няколко издания, които разпространяваме в нашия профил в най-популярната социална мрежа и между читателите в библиотеката.

Библиотечната работа е една от многото дълголетни читалищни дейности, които остават жизнени и нужни. Горди сме, че нашите читатели ни остават верни, че привличаме и много нови читатели, които се изкушени от възможността да избират от над 34000 тома прецизно подбирани заглавия в библиотеката.

От 2014 г. до сега без прекъсване върви нашата инициатива „Книга за всеки“, която представлява обмен на книги между членовете на общността. На принципа на „книжните къщички“ в парковете, хората, които са решили да се разделят с някои от своите книги, ги оставят на специално определено място до входа на читалището, а други, ги разглеждат и при интерес, отнасят в дома си. Те на свой ред, също могат да оставят нещо на нашия „книжен пулт“. По този начин се осъществява един много приятен „книжен“ кръговрат. Читалището е мястото, на което се случва този обмен, а също е и гарант за качеството на литературата, която се събира, за да достигне до своите нови собственици.

*Художествено творческа и образователна дейност*

Вярваме, че изкуството е важен фактор за интелектуалното развитие на децата. Всички видове художествено–творчески дейности са свързани с важни психични процеси: възприятие, образно мислене, въображение, внимание и памет. Освен това чувствителността към красотата, която се възпитава в школите по изкуствата, се принася и във всяка друга дейност, извършвана от децата.

Школи и курсове

В музикалната школа работят класове по китара и пиано. Предлага се и клас акордеон и вокално майсторство. *Музикалната школа* съществува от създаване на читалището през 1983 г. до 2000 г. когато е закрита. Възстановихме я през 2017 година. Преподавателите са специалисти с дългогодишна практика и опит в работата с деца. През 2023 г. в нея са се обучавали 29 деца - това е една дейност, необходима и ценна за жителите на района. Две от помещенията в читалището са предназначени за заниманията с музика, като са извършени необходимите ремонти със средства от бюджета и собствени приходи за обезшумяването им.

Два пъти през 2023 г. предизвикахме младите таланти да се изявят пред родители и близки, за да покажат наученото. Липсата на достатъчно голямо помещение в читалището, което спокойно да събере всички гости и участници в тези концерти, е поредното предизвикателство пред нас, което решаваме с изнасяне на продукциите в други зали, или с реорганизиране на пространствата в читалището. Например за Коледната продукция се подредиха столове в коридорите, а пианото се изнесе на място, видно от всички посоки, но по този начин не е възможно да се постигне комфорт и уютна празнична атмосфера, въпреки усилията ни да украсим помещенията, включително и с използване на мултимедия.

*Школата по рисуване, моделиране и керамика* се създаде през 2017 г. Преподавателят е художник – грънчар, възпитаник на Националното училище по приложни изкуства в Троян. През 2023 г. школата са посещавали 15 деца, които освен, че изработват съдове на грънчарското колело, също рисуват и моделират. След изработване на предметите от глина, следва те да бъдат изпечени в специални пещи, които липсват в читалището и не е по възможностите ни да се закупят и поддържат, така че се търсят лични контакти, за да може да се завърши творческия процес. Намираме тази ни дейност за особено полезна за подрастващите, които в това технологично време са достатъчно отдалечени от занимания, изискващи творческо мислене, сръчност, изобретателност и търпение. Затова и през летните месеци – юни, юли и август опитахме да запалим децата от района със *занимания с приложни изкуства.* В рамките на лятната ваканция с тях се занимава специалист, който ги насърчаваше да изработват различни композиции от хартия, стъкло, вълна, природни материали.

За ръководството и екипът на читалище „Пенчо Славейков 1983“ винаги на първо място при планиране на дейностите значение имат потребностите на общността. След многобройни запитвания за занимания по литература от срана на наши ползватели и съкварталци, от 2021 г. организираме уроци по БЕЛ. Те са предназначени както в помощ на седмокласниците в подготовката им за матурите, така и за всички ученици, които имат нужда от допълнителни занимания за часовете по литература. Осигури се преподавател с необходимия опит и квалификация, който през 2023 г. е водил занимания с 22 ученика. И през двете учебни години, откакто съществува тази ни дейност отчитаме успех на учениците – добри оценки в училище и добро представяне на матурите, което води до приемане в най-желаното от кандидатите учебно заведение. Имаме добра обратна връзка с родителите, които намират за особено нужна и полезна тези читалищна дейност.

Любителско творчество - Народен хор „Самодивски огън”

През април 2018 г. започна работата ни с хор „Самодивски огън“. Тъй като голяма част от изпълнителките са от комплекс „Славейков“, тяхното желание бе да водят репетициите си в нашето читалище. В името на това да опазим и популяризираме нашето регионално национално наследство и традиции, да допринесем за възпитаване и утвърждаване на националното самосъзнание, както и за създаване на възможности за личностна изява на хора от третата възраст читалището в партньорство с Община Бургас поддържа битовия хор „Самодивски огън“. Междувременно Община Бургас, любезно предостави помещение и съответната му издръжка, което за нас бе голямо облекчение, тъй като стаята, която бяхме предвидили за целта, е недостатъчно голяма, а и се опасявахме, че ще се пречи на живущите в блока, в който се намираме. Читалището покрива малък хонорар на ръководителя, с когото се сключва граждански договор, хонорари на съпровождащи инструменталисти, някои пътни разходи, такси участие, извършва се и организационната работа по участията. За съжаление бюджетът на читалището е недостатъчен за издръжката на този голям колектив и помощта на Общината е изключително важна за съществуването на хора.

Стремежът ни да осигурим по-пълна издръжка на колектива ни доведе до изготвяне на проектно предложение пред Национален фонд „Култура“. Спечелихме финансиране от 10 000 лв., което осигури участието на хора в 4 национални събора през 2023 г. и ушиването на 18 летни костюма. По програмата се взе участие в: Национален фолклорен фестивал „Северняшка китка“, 18-ти тракийски събор „Гергьовден“ – гр. Поморие, 16-ти Тракийски фолклорен събор „Спасовден“ – гр. Ахелой и „Атлиманска огърлица“ – Китен, като се завоюваха немалко награди. В още 11 събора хорът се представи чудесно, като в гр. Попово на Национална фолклорна среща „Автентичност и съвремие“, получи Специалната награда на конкурса, както и две индивидуални първи награди. Първа награда бе спечелена и на 26-ти фолклорен фестивал в гр. Костандово, обл. Пазарджик и „Китен и приятели“. Втора награда – „С песните на Комня Стоянова“ – гр. Средец.

Изключително отдадени на това да запазят българското, паметта за празници и обичаи, певиците от хора правят възстановки за всеки един от по-големите празници в традиционния ни календар. За да предадат това знание на младежите, те бяха поканени в училище „Добри Чинтулов“, където на 16 май се организира пъстра „Шарена седянка“ с децата.

Множество участия имат и в различни концерти и телевизионни програми. Можем да обобщим, че през 2023 г. хорът с ръководител Стойко Василев участва като гостуващ в 8 концерта: „Ден на Тракия“, Фестивал на виното и рибата, „Сребро в косите, песен в душите“ и др., а 10 са възстановките на обичаи и празници – Бабинден, Трифон Зарезан, Великден, Никулден, Игнажден, Коледа. Съборите, на които се представиха през 2023 г. са общо 15.

*Културно просветна дейност*

Културните прояви, организирани от читалище „Пенчо Славейков 1983“ са многообразни като форма и съдържание и са предназначени за различен тип публика:

- Концерти и чествания

- Конкурси и изложби

- Тематични прояви

- Литературни: представяния на книги, срещи с автори, библиотечни екскурзии и игри в библиотеката, презентации, витрини и изложби

- Творчески матинета

- Възстановки на празници и обичаи.

Традиционни за района на комплекс „Славейков“ са нашите концерти с базар и творчески работилници, които провеждаме минимум два пъти в годината в пространствата в парка на комплекса. В основната си част те биват финансирани от общинския бюджет. На 7 април – ден преди Лазаровден 2023 г. се проведе концертът „Ой, Лазаре, Цветница иде“, където участници бяха деца от Вокално студио „Сезони“ и от детските градини: „Звънче“ , "Иглика", "Брезичка", "Райна Княгиня", "Моряче" и "Детелина", както и самодейците от Фолклорните групи „Теменуга“, „Чаровна възраст“ и „Малоазийка“. Грейнаха празнични щандове с Великденски сувенири, имаше и творчески работилници. Празникът ни уважиха и г-н Димитър Николов - Кмет на Община Бургас, както и г-жа Весела Йорданова - Директор "Култура и връзки с обществеността".

Един вълнуващ празник, с участието на Стойко Василев, Христиана Пенева, хор "Самодивски огън" и златния глас на Странджа - Милка Андреева бе „Странджанско веселие“, оживи комплекса на 11 септември 2023 г. Журналистът Диана Фъртунова представи книгата „По пътя към Странджа“, чийто редактор е тя. Събитието бе уважено от г-жа Диана Саватева – Зам. кмет Култура и вероизповедания.

За трета поредна година в седмицата на детската книга се обявява конкурс за илюстрация "Книжки и рисунки", а връчването на наградите и откриването на изложбата с отличените творби, е на 11 май - ден на светите равноапостоли и просветители Кирил и Методий. Участват деца на възраст от 3 до 14 години, разделени в три възрастови групи.

Конкурсът за талантливи деца „Коледни звездици“ се организира за четвърти пореден път. При първото и второто издание събирахме изпълнения в два раздела – изразително изпълнение на стихотворение и изпълнение на песен. При третото и настоящо – четвърто издание, решихме да развием само раздела за изпълнение на песен. Според регламента участват деца в две възрастови групи, които пеят любимите коледни песни и правят щастливи много, много хора преди Коледните празници. Предвид тематиката на конкурс „Коледни звездици“ наградите се обявяват около Игнажден и се получават преди Рождество Христово.

И през 2023 г. читалищата в Община Бургас се включиха в организацията на общинските ритуали по полагане на венци и цветя за големите български празници и за отдаване почит на най-изтъкнатите личности на България. Нашето участие бе за Деня на Ботев и загиналите за свободата и независимостта на България на 2 юни.

След като ръководителите на школи към читалището: Яким Якимов, Евгения Савова, Николай Николов и Елена Величкова, бяха отличени с грамоти от кмета Димитър Николов на 1 юни в поредното издание на "Изгрев парк Фест", където участвахме с творческа работилница на Школата по рисуване, моделиране и керамика, на 6 юни техните възпитаници показаха наученото през годината пред родители и близки. Младите таланти се представиха и на своеобразен Коледен концерт на 16 декември 2023 г.

Първомартенската обредност утвърждаваме като украсяваме зелените площи пред читалището в бяло и червено. Предварително организираме работилница за изработване на мартенички, които отнасяме в болница „Сърце и мозък“, където да бъдат раздадени, заедно с флаери, съдържащи информация за читалището и мартеницата – и двете вписани в регистрите на ЮНЕСКО.

Освен честите ни срещи с подрастващи в библиотеката, за които подготвяме различни игри, презентации и обзори (общо 14 за 2023 г.), Ден преди Националния празник на България се състоя вълнуваща среща с всички паралелки от трети клас на СУ "Димчо Дебелянов". Като подготвихме мултимедийна презентация по този повод, поговорихме за събитията и личностите, свързани с историческите моменти около Освобождението и връзката им с Бургас.

В организираното от Българо-испански културен център „Estreya“ събитие „Пътят към Странджа“ жените от хор „Самодивски огън“ представиха песни и типични костюми от Странджанския край, като разказаха историята на всяко едно от облеклата. През цялата година те посрещат всички празници, поднасят информация за тях и правят възстановки на начина, по който са се празнували, ритуалите, които са се изпълнявали на Бабинден, Трифон Зарезан, Игнажден, Коледа, Никулден и др. от народния календар. Така, освен че съхраняват живото наследство на странджанския фолклор, певиците опазват българските традиции и се опитват да ги предадат в автентичния им вид на младото поколение и своята публика.